**SPrÁva o Účasti verejnosti na Tvorbe právnych Predpisov**

Návrh na vyhlásenie prírodných rezervácií označené pod zjednocujúcim názvom Pralesy Slovenska (ďalej len „PR Pralesy Slovenska“) je výsledkom trojročnej spolupráce viacerých mimovládnych organizácií a štátnych inštitúcií, konkrétne Štátnej ochrany prírody Slovenskej republiky (ŠOP SR), občianskych združení (OZ) Prales a OZ WWF Slovensko, LESOV SR, š. p., ako aj Ministerstva pôdohospodárstva a rozvoja vidieka Slovenskej republiky a Ministerstva životného prostredia Slovenskej republiky (MŽP SR). MŽP SR poverilo dňa 25. augusta 2020 dotknuté okresné úrady v sídle kraja (OÚ) oznámením zámeru na vyhlásenie jednotlivých lokalít za chránené územia. Tento zámer zverejnili OÚ Banská Bystrica, OÚ Bratislava, OÚ Košice, OÚ Prešov, OÚ Trenčín, OÚ Trnava a OÚ Žilina na úradných tabuliach. Podľa § 50 zákona č. 543/2002 Z. z. o ochrane prírody a krajiny v znení neskorších predpisov (ďalej len zákon č. 543/2002 Z. z.) má vlastník, správca a nájomca dotknutého pozemku, obec a dotknutý orgán štátnej správy právo najneskôr do 30 dní od verejného oznámenia zámeru vyhlásiť chránené územie podať k nemu písomné pripomienky orgánu ochrany prírody. OÚ a dotknuté obce o zámere na vyhlásenie jednotlivých lokalít PR Pralesy Slovenska informovali verejnosť vo svojich územných obvodoch vyvesením na úradnej tabuli. Zámer v mesiaci september 2020 zverejnilo šesť okresných úradov, pričom OÚ Banská Bystrica začal so zverejňovaním v októbri 2020. Lehota 30 dní na vyjadrenie pripomienok podľa § 50 zákona č. 543/2002 Z. z. pre posledné zverejnené zámery uplynula v januári 2021. Na šiestich OÚ bolo doručených 28 pripomienok, na OÚ Banská Bystrica až 108 pripomienok. Vyhodnotenie podaných pripomienok zabezpečilo MŽP SR a ŠOP SR v spolupráci s OZ Prales.

Verejnosť bola o príprave návrhu nariadenia vlády Slovenskej republiky, ktorým sa vyhlasujú prírodné rezervácie Pralesy Slovenska, informovaná aj prostredníctvom predbežnej informácie zverejnenej v informačnom systéme verejnej správy Slov-Lex (PI/2021/66). Dňa 31. marca 2021 bolo na MŽP SR elektronicky doručené vyjadrenie Únie regionálnych združení vlastníkov neštátnych lesov Slovenka, Kragujevských Martýrov 809/11, 014 01 Bytča, s požiadavkou o zákonnú úpravu, aby v pralesoch so smrekovými porastmi bol vyhlásený nanajvýš 4. stupeň ochrany, a to z dôvodu, aby správca pozemkov dotknutých územnou ochranou mohol vykonávať aspoň asanačné opatrenia v dotknutých pozemkoch. Vyjadrenie Únie regionálnych združení vlastníkov neštátnych lesov Slovenska berie MŽP SR na vedomie.